Helpende Hand vat tekort aan tuisversorgers vas | Maroela Media
Helpende Hand vat tekort aan tuisversorgers vas
Die studente van Bloemfontein saam met hul fasiliteerder, Magda Viviers, asook Franette en Dallein Nortje van Gratia Via. (Foto: Verskaf)
Solidariteit Helpende Hand het vandeesweek 'n groep studente verwelkom as 'n teenvoeter vir 'n kritieke tekort aan tuisversorgers en om weer "eer en passie" in versorging terug te sit.
Helpende Hand se tuisversorgingskursus is die eerste van sy soort, en is vandeesweek onderskeidelik in Bloemfontein en Pretoria bekendgestel waar 'n groep van 19 studente verwelkom is.
Hannes Noëth, Helpende Hand se uitvoerende direkteur, het Donderdag by 'n geleentheid by Huis Janri in die Moot, Pretoria, gesê dat daar 'n ernstige tekort aan tuisversorgers is. Dit het Helpende Hand genoop om aan studente, wat 'n passie het om na mense om te sien, bekostigbare en goeie opleiding in dié veld te bied.
"Geskiedenis word gemaak in oomblikke soos dié. Die behoeftes van 'n hele samelewing het tot dié monumentale gebeurtenis gelei. Die eer van die professie van versorging het dekades lank skade gelei. Wat Helpende Hand onder meer wil regkry, is om die eer en passie in die professie van versorging terug te sit," het Noëth gesê.
Helpende Hand word die afgelope tyd oorval met versoeke van mense met 'n behoefte aan bekostigbare tuisversorging vir bejaardes, mense met gestremdhede, kinders met spesiale behoeftes en mense wat aansterk ná operasies. Weens die uitdagings van die Covid-19-pandemie en veral ná stakings by verskeie tehuise het hierdie behoefte ontstaan.
"Daar is talle bejaardes wat dit nie kan bekostig om in tehuise te woon nie en graag by hul eie huise versorg wil word. Helpende Hand het nie met opleiding begin omdat daar 'n oorskot in die mark is en omdat ons dink dit is bloot 'n goeie koers om in te slaan nie.
"Ons het daarmee begin omdat daar 'n geweldige nood is en mense eintlik daagliks na ons kantore toe bel en vra: 'Het julle versorgers? Kan julle versorgers vir ons oplei? Waar kry mens versorgers?' Dit het ons laat besef daar is 'n nood wat moet aandag kry en daarom is die opleiding van versorgers vir ons meer as net 'n projek. Dit is 'n vervulling van 'n behoefte wat in die samelewing al hoe groter word. Ons benodig betroubare, goedopgeleide versorgers wat regtig in liefde omgee," het hy gesê.
Flip Buys, voorsitter van die Solidariteit Beweging, het by die geleentheid gesê daar is nie 'n edeler beroep as iemand wat vir diegene sorg wat nie meer vir hulself kan sorg nie.
"Die mense wat jou sorg benodig, het hul hele lewe lank bygedra tot die gemeenskap en vir die gemeenskap gesorg. Nou moet hulle versorg word; dit is egter nie net fisieke versorging nie, maar ook emosionele versorging. Hulle moet veilig en menswaardig voel, want tans is daar vele van hulle wat nie eens meer veilig in hul eie beddens voel nie," het Buys gesê.
Die studente van Pretoria saam met Hannes Noëth, hul fasiliteerder, Ordino Kok, asook Franette en Dallein Nortje van Gratia Via. (Foto: Verskaf)
Helpende Hand, in samewerking met Gratia Via Akademie, bied die kursus aan. Helpende Hand het reeds 19 studente gekeur wat vir dié ses maande lange kursus gaan registreer. Tien van die studente gaan opleiding ontvang en praktiese werk in Bloemfontein by die Siësta-aftreeoord doen. Nege studente gaan in Pretoria hul opleiding ontvang en die praktiese deel van die kursus hier voltooi.
Altesaam 14 van die 19 studente het vir die kursus met die hulp van Helpende Hand se Studiefondssentrum geregistreer wat aan hulle rentevrye studielenings toegeken het.
Ná voltooiing van die kursus ontvang die studente 'n Seta-geakkrediteerde Nasionale Sertifikaat in Tuisversorging wat studente kan benut vir krediete as hulle verpleegkunde wil gaan studeer. Studente kan ook ná voltooiing van hul studie as tuisversorgers of as versorgingshulpe in tehuise of residensiële instansies gaan werk. Helpende Hand poog om die opleiding deurlopend aan te bied en nadat die eerste groep hul kursus voltooi het, weer 'n volgende groep in te neem.
Dr. Dirk Hermann, bestuurshoof by Solidariteit, ondersteun die inisiatief en sê daar is talle mense in nood wat versorging nodig het. "Ons wil die kursus groter maak, want die nood is groter en ons vra dus dat mense 'n bydrae lewer. Ons moet dit doen, want daar is mense wat versorg moet word. Ons moet die inisiatief landwyd van stapel stuur teen 'n koste van R8 000 per versorger wat opleiding ontvang."
Noëth, Buys, Hermann en ander afgevaardigdes van die Solidariteit Beweging het vir die pret aan verskeie versorgingspligte deelgeneem soos om 'n bed op te maak, aartappels te skil en 'n skinkbord vir 'n persoon met demensie te dek. Noëth het as die wenner van die kompetisie uit die stryd getree.
Daar is ook 'n Witstrik-seremonie gehou waartydens Helpende Hand, Gratia Via en die tuisversorgerstudente hulde gebring het aan alle gesondheidswerkers en mense wat tydens die pandemie in die voorste linies veg.
Suster Franette Nortje, akademiese hoof van Gratia Via Akademie, het gesê dit is vir hulle 'n groot voorreg om deel van die projek te wees.
"Ons wil leerders toerus met die nodige kennis en vaardighede om na ons bejaardes en gestremdes om te sien. Dit pas so reg in die kraal van Solidariteit se Ons sal Self-veldtog."
Vir navrae, meer inligting of om 'n skenking tot die studiefonds vir tuisversorgingstudente te maak, stuur gerus 'n e-pos na [email protected]
Marisa Engelbrecht, Solidariteit Beroepsgilde-sektorhoof, en Annelize Brits van Maroela Media neem vir die pret deel aan versorgingspligte. (Foto: Verskaf)
Salomien Cloete sit op haar bed in haar pragtige kamer in die Siësta-aftreeoord. (Foto: Verskaf)
Flip Buys, voorsitter van die Solidariteit Beweging, en dr. Dirk Hermann, die bestuurshoof by Solidariteit, het ook aan die verrigtinge deelgeneem. (Foto: Verskaf)
Hannes het vir die pret aan verskeie versorgingspligte deelgeneem en as wenner uit die stryd getree. (Foto: Verskaf)